Кавкаска кока
Кавкаска кока () је врста птице из рода -{Tetraogallus}- породице фазана (-{Phasianidae}-). Ендемит је Кавказа, а најприсутнија је на западу овог планинског венца, насељава голе стеновите планине, на надморској висини од 1.800–4.000 -{m}-. Храни се семењем и другом храном биљног порекла лишћем, изданцима и плодовима. Ван сезоне гнежђења живи у малим јатима.

Опис 
Кавкаска кока достиже дужину од 50–60 -{cm}- и тежину од 1,6 до 2,4 -{kg}-. Има велики труп, малу главу, кратак врат, мали кљун, кратке и дебеле ноге, крила су кратка, реп релативно дуг и благо заобљен. Перје је шарено, сиво, смеђе, бело и црно, али из даљине кавкаска кока изгледа као да је сиве боје. Груди су тамније, а бокови риђи него остатак тела. Грло је беле боје, а има и белу линију на врату са бочних страна.

Кавкаска кока највећи део времена проводи на тлу, брзо се креће, чак и на стрмим падинама, своја крила користи да одржи равнотежу. У случају опасности трчи ка литици са које може да одлети у клисуру.

У лету видљива су бела летна пера и бела пера са доње стране репа, као и риђа пера на ивицама репа. Перје мужјака и женке је слично, а перје младунаца је једноличније од перја одраслих.

Размножавање 

Сезона размножавања почиње почетком априла, током тог периода јата птица које су заједно преживеле зиму се распршују. Мужјаци се међусобно боре и привлаче женке певањем. У сезони парења мужјаци једу мало и значајно смањују тежину.

Парови се гнезде на голом тлу и полажу 5-8 јаја зеленкасте боје, на којима лежи само женка.

Након излегања пилићи брзо расту и већ са 3 месеца старости достижу величину одраслих јединки. Зрелост достижу до пролећа наредне године.

Угроженост 
Кавкаска кока према Међународној унији за заштиту природе (-{IUCN}-) није угрожена врста и постоји мали ризик од њеног изумирања.

Референце

Литература

Спољашње везе 

Јаребице